«Bu ijodkorlarning buzuq fantaziyasi». Saida Mirziyoyeva — «Sabriya» seriali haqida

Ijtimoiy tarmoqlarda Sevimli telekanali orqali namoyish etilayotgan «Sabriya» milliy serialidagi ahloqsizlik sahnalari ko‘pchiliknig e’tirozlariga sabab bo‘lmoqda.
Shu qatorda Mass-media fondi Vasiylik kengashi raisi o‘rinbosari, O‘zbekiston Gender tengligini ta’minlash bo‘yicha komissiyasi a’zosi Saida Mirziyoyeva ham mazkur serial yuzasidan o‘z fikr-mulohazalarini bildirdi.
«Bir tomoshabin sifatida „Sevimli“ kanalida praym-taym vaqti namoyish etilayotgan, millionlab teletomoshabinlarning diqqatini tortgan „Sabriya“ milliy serialiga nisbatan shaxsiy munosabatimni bildirishga haqliman, deb o‘ylayman», — deya boshlagan u.
«Badiiy saviya haqida gapirib ham o‘tirmayman, unaqa narsaning o‘zi yo‘q. Serial mualliflari orasida birorta ayol yo‘qligiga ham ishonchim komil. Chunki hech qaysi filmda ayollarga nisbatan bu qadar nafrat ko‘rmaganman», deya tanqid qildi Saida Mirziyoyeva.
Ta’kidlanishicha, syujetda giyohvand moddalarni iste’mol qilish bo‘yicha aniq va batafsil yo‘riqnoma ko‘rsatishdan maqsad nimaligi ham tushunarsiz. Bu holatdan hech qanday xulosa chiqarilmagan.

Uning fikricha, hamkasb-ayollar o‘rtasidagi zahar-zaqqumga to‘la raqobat g‘oyasi-ku, umuman, ayollarni odam o‘rnida ko‘rmaydigan latifabozlardan ilhomlanib yozilgandek.
«Va nihoyat, eng yoqimsiz va jirkanch epizodlar — ayollarga nisbatan zo‘ravonlik sahnalari hamda isnoddan qutulishning yagona „to‘g‘ri“ yo‘li — o‘z joniga qasd qilish bilan bog‘liq. Naqadar „dono“ maslahat!», — deya kinoya qildi Mass-media fondi Vasiylik kengashi raisi o‘rinbosari.
Uning so‘zlariga ko‘ra, ushbu serialda ayollar fikri tor, makkora, zaifa, hayotdagi hamma balolarga sababchi qilib ko‘rsatilgan.
Badiiy kino jamiyatdagi qarashlarni shakllantiradigan vositalardan biri ekanligi, va umuman, kimki ommaga ta’sir o‘tkaza olsa, og‘zidan chiqqan har bir so‘z uchun mas’ul ekanligi qayd etilgan.
«Biz gender tengligi va ayollarga ehtirom masalasini aholi ongiga singdirish uchun zo‘r berib harakat qilayotgan bir paytda bunday seriallar gender tengligi rivojlanishiga shaksiz to‘sqinlik qiladi. Ularda hech qanday sog‘lom fikr yo‘q. Bu — O‘zbekistondagi turmush tarzi borasida ijodkorlarning buzuq fantaziyasi, xolos», — dedi Saida Mirziyoyeva.
«Nima deb o‘ylaysiz, o‘zbekistonlik ayollarning obro‘iga jiddiy putur yetkazayotgan bunday sayoz „ijod namunalari“ yaratishni bas qilishni talab etishga haqlimizmi? Qanday qilib o‘z joniga qasd qilishni ekranda ko‘rsatish mumkin axir?», — deya munosabat bildirgan u.
O‘zbekiston Gender tengligini ta’minlash bo‘yicha komissiyasi a’zosi badiiy kengashlar va mutasaddi tashkilotlarni bu kabi kontentga qonun va etika nuqtai nazaridan xulosa berishga chaqirgan. «Ayollarimiz bunday munosabatga loyiq emas! Bu ham xususiy, ham davlat kinematografiga birdek taaluqli!», — dedi u.
Avvalroq, ijtimoiy tarmoqlardagi muhokamalar ortidan AOKA «Sabriya» seriali ekspertizadan o‘tkazilishini ma’lum qilgandi.